**Zīmējumu akcijas “Dāvana Latvijai dzimšanas dienā” Nolikums**

**1. Vispārīgie noteikumi**

1.1. Zīmējumu akcijas “Dāvana Latvijai dzimšanas dienā” (turpmāk – Akcija) rīkotājs: Jelgavas Valstpilsētas pašvaldības iestāde “Kultūra” (turpmāk – Organizators).

1.2. Akcijas mērķis: Jelgavas bērnu iesaiste Valsts svētku priekšnesuma veidošanā ar zīmējumiem, veicināt Jelgavas iedzīvotāju iesaisti 18. novembra svētku pasākumos, sekmēt jauniešu radošās aktivitātes un iesaisti veidojot apsveikumus Latvijai Dzimšanas dienā.

1.3. Akcijas darba uzdevums: izveidot bērnu zīmējumu (Zīmējumu tēma: Dāvana Latvijai Dzimšanas dienā) uz Jelgavas Svētās Trīsvienības baznīcas torņa ēkas (turpmāk – Tornis) šablona, kas izdrukāts uz A2 formāta lapām, ko Organizators izdala katrai skolai, kas tālāk tos izsniedz bērniem.

1.4. Akcijas dalībnieki: Jelgavas skolu Interešu izglītības vizuālā mākslas 4.-9. klašu audzēkņi.

1.5. Dalībniekam, kas ir jaunāks par 18 gadiem, ir pienākums par savu dalību informēt savu likumīgo pārstāvi ( vienu no vecākiem vai aizbildni), kā arī iepazīstināt ar Akcijas nolikumu. Dalībnieka likumīgajam pārstāvim ir pienākums iesniegt interešu izglītības atbildīgajam pārstāvim parakstītu apliecinājumu par piekrišanu skolēna dalībai Akcijā (sk. 1. pielikumu). Apliecinājumu dalībnieka likumīgais pārstāvis iesniedz līdz 2024. gada 10. oktobrim.

**2. Darbu iesniegšanas kārtība**

2.1. Tehniskās prasības: dažādas zīmēšanas tehnikas, piemēram: akvarelis, guaša, zīmuļi, flomāsteri, krītiņi, pasteļkrītiņi u.c. Jāzīmē Torņa ēkas norādītajās kontūrās. Ja tiek rakstīts teksts, tad tam arī jābūt Torņa ēkas norādītajās kontūrās. Izpildot zīmējumu ir pilnībā jāizmanto un jāaizpilda Torņa ēkas šablons.

2.2. Darba iesniegšana: viens dalībnieks var iesniegt ne vairāk kā vienu zīmējumu.

2.3. Zīmējumi un vecāku Apliecinājumi iesniedzami atbilstošās klases un skolas Interešu izglītības vizuālā mākslas skolotājam, kurš tos tālāk nogādā Organizatoram

2.4. Iesniedzot Zīmējumu skolēnam jānorāda savs vārds, uzvārds, vecums.

2.5. Zīmējumu iesniegšana interešu izglītības atbildīgajam pārstāvim (skolotājam): līdz 2024. gada 10. oktobrim.

2.6. Interešu izglītības atbildīgā personā nodod Organizatoram dalībnieku zīmējumus kopā ar likumīgo pārstāvju apliecinājumu par piekrišanu skolēna dalībai Akcijā.

**3. Zīmējumu izmantošana**

3.1. Visi iesniegtie darbi, kas atbilst nolikumam, tiks eksponēti Krišjāņa Barona ielā 6, Jelgavas Kultūras namā, izstādē, kas norisināsies laika periodā no 2024. gada 06. novembra līdz 2024. gada 01.decembrim. Dalībnieks – darba autors –, iesniedzot darbu, piekrīt darba izrādīšanai atbilstoši šajā punktā norādītajam.

3.2. Pēc Organizatora ieskatiem, 100 darbi tiks izmantoti 2024. gada 18. novembrī multimediālā stāsta “Dāvana Latvijai dzimšanas dienā” projekciju izveidei uz Jelgavas Svētās Trīsvienības baznīcas torņa. Tāpat darbi tiks publicēti Jelgavas Valstpilsētas pašvaldības iestādes “Kultūra” tīmekļvietnēs.

3.3. Skolēni – darbu autori un to likumīgie pārstāvji, iesniedzot darbus, piekrīt to izmantošanai atbilstoši nolikuma 3.1. 3.2. punktā norādītajam.

3.4. Visi iesniegtie darbi pēc nolikuma 3.1. 3.2.punkta tiek atgriezti to autoriem. Darbus varēs saņemt pie attiecīgā Jelgavas skolu Interešu izglītības vizuālās mākslas 4.-9. klašu atbildīgās personas no 2024. gada 04.decembra.

**4.Konkursa dalībnieku personas datu apstrāde**

4.1. Personas datu apstrādes pārzinis ir Organizators.

4.2. Iesniedzot darbu, nolikuma 1.5. punktā minētās personas piekrīt savu (sava bērna vai aizbilstamā) personas datu apstrādei atbilstoši Vispārīgās datu aizsardzības regulas 6. panta 1. punkta “a” apakšpunktam.

4.3. Iegūto dalībnieku datu apstrādes mērķis ir nodrošināt dalību Akcijā un risināt organizatoriskos jautājumus:

4.3.1. vārds un uzvārds ir nepieciešams, lai identificētu konkrētu personu kā darba autoru;

4.3.2. vecums ir nepieciešams, lai pārliecinātos par konkrētās personas atbilstību nolikuma prasībām;

4.4. Personas datu apstrādes ilgums:

4.4.1. Organizators dalībnieku personas datus (vārds, uzvārds) glabā ne ilgāk kā nepieciešams to apstrādes nolūkiem;

4.5. darbu izstādi un projekciju uz Trīsvienības baznīcas torņa, kas plānots 2024. gada 18. novembrī, norise tiks fotografēta un filmēta.

4.6. nolikuma 4.5. punktā minētajos pasākumos uzņemtajos foto un videomateriālos esošo personas datu apstrādes mērķis ir atspoguļot pasākumu norisi, informējot sabiedrību. Fotogrāfijas un video tiks publiskoti Jelgavas Valstpilsētas pašvaldības iestādes “Kultūra” tīmekļvietnēs un sociālo tīklu kontos.

Jelgavas valstspilsētas pašvaldības iestādes “Kultūra”

vadītājs Mintauts Buškevics 2024. gada 19. septembrī